Publication: Magyar Közlöny
Issue: MK-1999-61 (Year: 1999, Number: 61)
Era: 1990-2004
Section: szóló 1034/1992. (VII. 1.) Korm. határozat mellékletét
Paragraph Index: 1009

2. A CSELEKVÉSI PROGRAM CÉLJA A 2000. évszám kezelésének fontos tényezője, hogy minden érintett felismerje a problémát, és világosan lássa, milyen intézkedéseket várhat el a környezetétől, valamint mi az, amiről magának kell gondoskodnia. Nagyon fontos, hogy a kormányzattól elvárható lépések mind a közigazgatáson belül, mind a társadalom számára világosak legyenek. A cselekvési program célja, hogy tudatosítsa a társadalom számára a probléma kezelésének a kormányzat által követett módját, és világossá tegye, hogy a kormányzat részéről milyen intézkedésekre kerül sor. Jelen dokumentum tehát a társadalmat tájékoztatja, a központi igazgatás részére pedig feladatokat határoz meg. A feladatok meghatározásánál lényeges szempont volt a probléma valós jellegének érzékeltetése. A legtöbb 2000. évszámmal kapcsolatos dokumentum azt sugallja, hogy a hangsúlyt 1999. december 31. éjfélre kell tenni. A valóságban viszont több szolgáltatásnál már most is használni kell a 2000. vagy későbbi évszámokat (pl. bankok hitelezése, biztosítók szolgáltatása stb.), és egyre több informatikai alkalmazásban megjelenik az ilyen jellegű adat. A távközlésben a külföldi kapcsolatok helyi „zóna” idői is befolyásolhatják a probléma kezdetét. A dátumváltás kezelési problémája tehát nem csak átállási probléma, és a felkészülésre sem áll rendelkezésre egyértelműen meghatározott időtartam. Ahhoz, hogy a problémák megjelenése ne váltson ki kapkodást, túlzott reagálást és azok kellő hatékonysággal rendezhetők legyenek, az érintetteket mielőbb megfelelően tájékoztatni kell. A problémakör megoldása másrészről nem ér véget az évszámváltással. Az átállás műszaki és gazdasági következményei, csökkenő mértékben az elkövetkező években is jelen lesznek.

Source: https://magyarkozlony.hu/hivatalos-lapok/75952812da5493e26ad3096806542f848be9a346/dokumentumok/d021626de62853deb51dc86a3ef9427e11bff4b4/letoltes